किताब पढ़ते हुए वाणी को लेखक अर्जुन दत्त से प्यार हो गया, फिर उसकी डायरी उसे इश्क के करीब ले आई
“कमबखत जब लिखता इतना रूमानी है तो खुद कितना रोमांटिक होगा। प्यार में ही डूबा रहता होगा हमेशा, वरना कोई शायरी जैसी कहानियां नहीं लिख सकता। मेरे सामने आ गया तो प्यार कर ही बैठूंगी उससे।”
‘कोई वायलिन नहीं बजता, कोई धुन नहीं सुनाई देती, हवा हौले से गुनगुनाते हुए कानों के पास से सरसराती हुई नहीं गुजरती। दो फूल आपस में टकराते नहीं दिखते। पैरों में सजी पायल की रुनझुन वातावरण में नहीं गूंजती, धड़कनें बस कुछ तेज हो जाती हैं, मानो दिल का दरवाजा खोल रही हैं और वह दबे पांव उसमें प्रवेश कर जाता है…’
“वाह क्या लिखता है! रोमांटिसिज्म का बादशाह है,” किताब पढ़ते-पढ़ते वाणी बुदबुदाई। “कमबख्त जब लिखता इतना रूमानी है तो खुद कितना रोमांटिक होगा। प्यार में ही डूबा रहता होगा हमेशा, वरना कोई शायरी जैसी कहानियां नहीं लिख सकता। मेरे सामने आ गया तो प्यार कर ही बैठूंगी उससे।”
“अकेले में किससे बातें कर रही है? जहन में कोई तस्वीर बसी है या खुद से ही बातें कर दिल बहला रही है?” वाणी चौंकी। उसे पता ही नहीं चला कब बिंदु उसके कमरे में आ गई थी। सच में वह क्या अपनी दुनिया में इतनी खोई हुई थी कि दरवाजे पर बजी घंटी सुनाई नहीं दी। या शायद मेनडोर खुला ही होगा। बिंदु को घर में आने के लिए कौन-सी किसी की अनुमति लेने की जरूरत पड़ती है। सहेली उसकी है, पर मां की भी कम लाडली नहीं है। उनकी दूसरी बेटी ही है वह।
“तू जो यूं धड़धड़ाते हुए हुए मेरे कमरे में चली आई उसका क्या? प्राइवेसी नाम की तो कोई चीज बची ही नहीं आजकल,” वाणी ने लपककर बिंदु को गले से लगा लिया।
उन दोनों के बीच चलती नोंक-झोंक देख मुस्कराती मां चाय और नाश्ता रखते हुए बोलीं, “कोई तुम दोनों की बातें सुने तो समझे कि जानी दुश्मन हैं। यह तो मैं ही जानती हूं कि एक दूसरे पर जान छिड़कती हो।”
मां के कमरे से जाते ही बिंदु ने फिर पूछा, “बता दे तुझे इश्क तो नहीं हो गया है? वैसे भी तू ठहरी आशिक मिजाज! क्या पता दे बैठी हो दिल किसी को।”
“बकवास मत कर। बस अर्जुन दत्त का नॉवेल पढ़ रही थी। क्या लिखता है यार। प्यार में डुबो कर हर शब्द कागज पर उतारता है। लिखता है, ‘प्यार दबे पांव चला आता है।’ सोचती हूं कि उसे मिली तो कहीं प्यार न हो जाए।”
“तो मेरी मुमताज अपने शाहजहां का इंतजार कर रही है। मुझे पूरा यकीन है कि तू जल्दी ही किसी के प्यार में दीवानी होने वाली है। पता नहीं अर्जुन दत्त तुझे मिलेगा या नहीं, पर प्यार तो तुझे होकर ही रहेगा। शुक्र है, न तो मुझे रोमांटिक नॉवेल पसंद हैं और न ही मैं किसी सपनों के राजकुमार के मिलने में यकीन करती हूं। प्यार एक बकवास चीज है। असली मुद्दा तो शादी है। तो जहां मां-बाप बांध देंगे अपन तो वहीं बंध जाएंगे,” बिंदु ने नाटकीय अंदाज में कहा और चिप्स कुतरने लगी।
उसके बाद बड़ी देर तक दोनों की हंसी गूंजती रही। वाणी खुद प्यार में भीगी कविताएं लिखती थी। न जाने कहां से उसके दिल की गहराई से उतर कर शब्द आते और कविताएं बन जातीं। उसकी डायरी हमेशा उसके साथ रहती।
एक इवेंट की तैयारी में लगी थी, इसलिए कॉलेज से लौटने में देर हो गई। बिंदु जल्दी चली गई थी, क्योंकि उसे अपनी मम्मी को लेकर शॉपिंग कराने जाना था। कैब मिल ही नहीं रही थी। हारकर उसने शेयरिंग वाली कैब ले ली। ‘चलो कुछ पैसे बचेंगे,’ उसने सोचा। रास्ते में एक लड़की और एक लड़का बैठे। लड़की तो वाणी का घर आने से पहले उतर गई थी। अचानक मन में कुछ पंक्तियां आने लगीं।
लड़का आगे ड्राइवर के साथ बैठा था। वह डायरी निकालकर लिखने लगी। अचानक ड्राइवर ने ही उसे चेताया कि डेस्टिनेशन आ गया है उसका। असल में उसे कुछ सामान खरीदना था, इसलिए घर से पहले मार्केट तक ही जाना था उसे। वहां से पैदल घर जा सकती थी।
पेटीएम से पैसे कट गए थे। वह जल्दी से कैब से उतर गई। घर पहुंची तो एहसास हुआ कि डायरी तो कैब में ही छूट गई है। आखिरी बार उसने वहीं निकाली थी। उसे अपनी सांसें थमती हुई लगीं।
कैब वाले को फोन किया तो उसने कहा पीछे की सीट पर कोई डायरी नहीं मिली है।
अगले दिन कॉलेज में भी वह अनमनी बनी रही। बिंदु ने उसे मजाक में छेड़ा, “चल पुलिस स्टेशन चलकर रिपोर्ट लिखा देते हैं तेरी डायरी खोने की।” वाणी ने आंखें तरेर कर उसे चुप करा दिया।
वह क्लास से निकल कैंटीन की ओर बढ़ ही रही थी कि पीछे से रितिका चिल्लाई, “बाहर कोई तेरे बारे में पूछ रहा है वाणी।”
पहले तो वह पहचानी नहीं उसे। फिर ध्यान से देखा तो समझ आया कि कैब जिसके साथ शेयर की थी, वही लड़का खड़ा उसके बारे में पूछ रहा था।
उसे देखते ही बोला, “शुक्र है आप मिल गईं। बहुत देर से ढूंढ रहा हूं। आप की डायरी कैब में रह गई थी। इसमें कॉलेज का नाम लिखा था, लेकिन क्लास या कौन-से ईयर में पढ़ती हैं, पता न होने का कारण केवल आपके नाम के सहारे ढूंढ रहा था।”
वाणी ने उसके हाथों से खींचते हुए डायरी ऐसे ली मानो कोई खजाना मिल गया हो।
“फोन नंबर या पता मिल जाए, इस ख्याल से कुछ पन्ने पलटने पड़े। सॉरी, मैं ऐसा करना नहीं चाहता था, क्योंकि डायरी बहुत ही पर्सनल चीज होती है, पर कोई विकल्प नहीं था। कुछ कविताएं भी आंखों के सामने से गुजरीं। वे इतनी अच्छी थीं कि दिल में उतर गईं। बेहद खूबसूरती से बयान करती हैं आप एहसासों को।”
इस बार बहुत ध्यान से देखा वाणी ने उसे। कोई कामदेव का रूप नहीं था। सामान्य कद-काठी थी, चेहरा गोलाकार और आंखें काली चमकती हुईं। घने बाल थे, एकदम रेशमी। कॉटन की लाइट ब्लू कलर की शर्ट और ट्राउजर पहनी हुई थी। फॉर्मल ड्रेसिंग से साफ लग रहा था कि किसी एमएनसी में काम करता होगा। अच्छी पॉजीशन पर होगा, क्योंकि हाथ में लैपटॉप था और घड़ी और मोबाइल भी एप्पल का था।
साधारण से जैसे लड़के होते हैं, वैसा ही था। शालीनता का हाथ पकड़कर चलने वाला एक सभ्य परिवार का होनहार, जिम्मेदार लड़का।
“थैंक्स।” वाणी न जाने क्यों उस पर से नजरें हटा नहीं पा रही थी।
“मेरा नाम सुजय है। एक मल्टीनेशनल कंपनी में काम करता हूं। कल मेरी कार सर्विसिंग पर गई हुई थी, इसलिए कैब लेनी पड़ी। मेरा ऑफिस यहां नहीं है, नेहरू प्लेस में है। कल तो किसी से मिलने साउथ एक्स आया था। कैब थी ही नहीं, इसलिए शेयरिंग वाली कैब लेनी पड़ी। चलिए, इस बहाने कुछ अच्छी कविताएं पढ़ने को मिल गईं। यह मेरा कार्ड है।”
वाणी ने चुपचाप कार्ड ले लिया। फिर वह रुका नहीं। उसने भी तो नहीं कहा रुकने को। कम से कम एक कप चाय ही पिला देती कैंटीन ले जाकर। वाणी को अपनी ही बदतमीजी पर गुस्सा आया। पता नहीं फिर कब मुलाकात हो।
हो भी सकती है मुलाकात, अब तो दोनों ही एक-दूसरे का पता जानते हैं। हालांकि वाणी का फोन नंबर तक नहीं मांगा था उसने। पर चाहेगा तो कॉलेज आकर फिर ढूंढ ही लेगा वह उसे। वरना उसके पास तो है सुजय का नंबर।
वाणी क्यों सोच रही है उसके बारे में इतना। डायरी मिल गई, उसके लिए इतना ही काफी था।
शायद नहीं, वह बार-बार सोचना चाहती है उसके बारे में। दबे पांव चले आना क्या इसी को कहते हैं!
- सुमन बाजपेयी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें